Id-Deċiżjoni tal-Kummissjoni
tat-18 ta’ Diċembru 1996
li tippreskrivi ħtiġijiet speċifiċi għas-saħħa pubblika dwar l-importazzjoni tal-prodotti tal-bajd għall-konsum tal-bniedem
(Test b’relevanza għall-ŻEE)
(97/38/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat d-Direttiva tal-Kunsill 92/118/KEE tas-17 ta’ Diċembru 1992 li tistipula l-ħtiġijiet għas-saħħa ta’ l-annimali u s-saħħa pubblika li jirregolaw il-kummerċ fil- u l-importazzjoni lejn il-Komunità tal-prodotti li mhumiex soġġetti għat-tali ħtiġijiet stipulati fir-regoli speċifiċi tal-Komunità riferuti fl-Anness A (I) tad-Direttiva 89/662/KEE u, dwar il-patoġeni, tad-Direttiva 90/425/KEE [1], kif l-aħħar emendata bid-Deċiżjoni tal-Kummissjoni 96/405/KE [2], u partikolarment l-ewwel inċiż tal-Kapitolu 2 ta’ l-Anness II,
Wara li kkunsidrat id-Direttiva tal-Kunsill 89/437/KEE ta’ l-20 ta’ Ġunju 1989 dwar il-problemi ta’ l-iġjene u tas-saħħa li jaffettwaw il-produzzjoni u t-tqegħid fuq is-suq tal-prodotti tal-bajd [3], kif l-aħħar emendata bid-Direttiva 96/23/KE [4], u partikolarment l-Artikolu 11(4) tagħha,
Billi l-Kapitolu III tad-Direttiva 92/118/KEE jistipula d-disposizzjonijiet ġenerali li japplikaw għall-importazzjoni lejn il-Komunità; billi l-ħtiġijiet speċifiċi tas-saħħa pubblika għandhom jiġu stipulati għall-importazzjoni tal-prodotti tal-bajd; billi dawn iridu jkunu mill-inqas stretti daqs dawk fis-seħħ għat-tqegħid fuq is-suq;
Billi f’dan l-ewwel stadju ċertifikat fiss tas-saħħa pubblika li għandu jakkumpanja l-prodotti mportati tal-bajd għandu jkun speċifikat, billi l-lista tal-Komunità ta’ l-istabbilimenti ta’ terzi pajjiżi u t-trattamenti approvati fuq livell tal-Komunità jkunu stabbiliti f’data aktar tard; billi sakemm isiru dawn id-deċiżjonijiet huwa kompitu ta’ l-awtorità kompetenti ta’ kull pajjiż terz li tiċċertifika li l-prodotti tal-bajd ġejjin minn stabbiliment approvat u li għaddew minn trattament li jagħmilhom konformi ma’ l-ispeċifikazzjonijiet analitiċi ppreżentati fil-Kapitolu VI ta’ l-Anness tad-Direttiva 89/437/KEE;
Billi, barra minn hekk, fejn huwa possibbli li jkunu rikonoxxuti kondizzjonijiet li joffru l-istess garanziji, pajjiż terz jista’ jagħmel proposta għat-tali rikonoxximent lill-Kummissjoni biex tkun ikkunsidrata skond il-każ;
Billi l-ħtiġijiet preżentati b’din id-Deċizjoni huma skond l-opinjoni tal-Kumitat Permanenti tal-Veterinarji;
ADOTTAT DIN ID-DEĊIŻJONI:
Artikolu 1
Din id-Deċiżjoni tippreskrivi l-ħtiġijiet speċifiċi għas-saħħa pubblika tal-prodotti tal-bajd għall-konsum dirett tal-bniedem jew għall-manifattura ta’ l-affarijiet ta’ l-ikel.
Artikolu 2
Għall-fini ta’ din id-Deċiżjoni d-definizzjonijiet preżentati fl-Artikolu 2 tad-Direttiva 89/437/KEE għandhom jgħoddu.
Artikolu 3
L-importazzjoni tal-prodotti tal-bajd hija soġġetta għall-kondizzjoni li:
1. dawn inkisbu minn tiġieġ, papri, wiżż, dundjani, tjur tal-Ginea jew bajd tas-summien iżda mhux minn taħlita ta’ bajd ta’ speċi differenti;
2. kienu trattati u preparati fi stabbiliment/stabbilimenti approvat/i mill-awtorità kompetenti u jħarsu l-ħtiġijiet tal-Kapitoli I u II ta’ l-Anness tad-Direttiva 89/437/KEE;
3. kienu preparati skond il-ħtiġijiet ta’ l-iġjene tal-Kapitoli III u V ta’ l-Anness tad-Direttiva 89/437/KEE u minn bajd skond il-ħtiġijiet tal-Kapitolu IV ta’ dak l-Anness;
4. kienu trattati biex ikunu konformi ma’ l-ispeċifikazzjonijiet analitiċi tal-Kapitolu VI ta’ l-Anness tad-Direttiva 89/437/KEE;
5. iħarsu l-ispeċifikazzjonijiet analitiċi tal-Kapitolu VI ta’ l-Anness tad-Direttiva 89/437/KEE;
6. kienu soġġetti għall-kontrolli tas-saħħa kif speċifikat fil-Kapitolu VII ta’ l-Anness tad-Direttiva 89/437/KEE;
7. kienu ppakkjati kif speċifikat fil-Kapitolu VIII ta’ l-Anness tad-Direttiva 89/437/KEE;
8. kienu maħżuna u trasportati kif speċifikat fil-Kapitoli IX u X ta’ l-Anness tad-Direttiva 89/437/KEE;
9. iħarsu l-livelli tal-Komunità fuq ir-residwi tas-sostanzi li jagħmlu l-ħsara jew li jistgħu jbiddlu l-karatteristiċi organolettiċi tal-prodott jew jagħmlu l-konsum tiegħu perikoluż jew li jagħmel l-ħsara lis-saħħa tal-bniedem.
Artikolu 4
Kull kunsinna tal-prodotti tal-bajd trid tkun akkumpanjata minn kopja oriġinali ta’ ċertifikat innumerat tas-saħħa pubblika, mimli, iffirmat u bid-data, magħmul fuq paġna waħda u skond il-kampjun li hawn mehmuż.
Artikolu 5
Iċ-ċertifikat ikun imħejji f’mill-inqas waħda mil-lingwi uffiċjali ta’ l-Istat Membri ta’ l-introduzzjoni fil-Komunità.
Artikolu 6
Din id-Deċiżjoni għandha tgħodd mill-1 ta’ Jannar 1997.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussel, fit-18 ta’ Diċembru 1996.